Proposta għal DIRETTIVA TAL-PARLAMENT EWROPEW U TAL-KUNSILL li tħassar id-Direttiva tal-Kunsill 93/5/KEE tal-25 ta' Frar 1993 dwar assistenza lill-Kummissjoni u koperazzjoni mill-Istati Membri fl-eżami xjentifiku ta' kwistjonijiet dwar l-ikel /* COM/2014/0246 final - 2014/0132 (COD) */





MEMORANDUM TA’ SPJEGAZZJONI Il-Kummissjoni tippreżenta proposta għal Direttiva tal-Parlament Ewropew u tal-Kunsill li tħassar id-Direttiva tal-Kunsill 93/5/KEE tal-25 ta' Frar 1993 dwar assistenza lill-Kummissjoni u koperazzjoni mill-Istati Membri fl-eżami xjentifiku ta' kwistjonijiet dwar l-ikel. 1. IL-KUNTEST TAL-PROPOSTA F'Diċembru 2012 il-Kummissjoni nediet Programm dwar l-Idoneità u l-Prestazzjoni tar-Regolamentazzjoni[1] (REFIT) biex tiżgura qafas regolatorju sempliċi, ċar, stabbli u prevedibbli għan-negozji, għall-ħaddiema u għaċ-ċittadini. F'dan il-kuntest il-Kummissjoni ntrabtet li tħassar ir-regoli li saru superfluwi jew skadew. Id-Direttiva tal-Kunsill 93/5/KEE kellha l-għan li tiżgura t-tmexxija bla intoppi tal-Kumitat Xjentifiku dwar l-Ikel billi tippromwovi l-appoġġ xjentifiku mingħand l-Istati Membri u toħloq koperazzjoni mal-korpi nazzjonali kompetenti dwar kwistjonijiet xjentifiċi fejn tidħol is-sikurezza tal-oġġetti tal-ikel. Għall-ewwel, il-Kumitat Xjentifiku dwar l-Ikel stabbilixxietu d-Deċiżjoni tal-Kummissjoni 74/234/KEE[2] u wara nbidel bil-Kumitat Xjentifiku dwar l-Ikel kif stabbilit bid-Deċiżjoni tal-Kummissjoni 95/273/KE[3] u fl-aħħar inbidel bil-Kumitat Xjentifiku dwar l-Ikel stabbilit bid-Deċiżjoni tal-Kummissjoni 97/579/KE[4]. Skont ir-Regolament (KE) Nru 178/2002 tal-Parlament Ewropew u tal-Kunsill[5], il-kompiti xjentifiċi fdati lill-Kumitat Xjentifiku dwar l-Ikel ħaduhom il-Kumitat Xjentifiku u l-Bordijiet tal-Awtorità Ewropea dwar is-Sigurtà fl-Ikel (l-EFSA). Wara, id-Deċiżjoni tal-Kummissjoni 97/579/KE li tistabbilixxi l-Kumitat Xjentifiku dwar l-Ikel tħassret bid-Deċiżjoni tal-Kummissjoni 2004/210/KE[6]. Skont ir-Regolament (KE) Nru 178/2002, l-EFSA saret ukoll il-korp kompetenti li jippromwovi l-koperazzjoni xjentifika mal-Istati Membri u mal-korpi nazzjonali rilevanti li jaħdmu fl-oqsma relatati mal-missjoni tal-Awtorità. Għaldaqstant id-Direttiva tal-Kunsill 93/5/KEE skadiet u għandha titħassar. In-natura tad-Direttiva tal-Kunsill ma teħtieġ l-ebda dokument ta' spjegazzjoni previst fid-Dikjarazzjoni Politika Konġunta tal-Istati Membri u tal-Kummissjoni tat-28 ta' Settembru 2011[7]. Il-Kummissjoni se tadotta din il-proposta u tgħaddiha minnufih lill-Parlament Ewropew, lill-Kunsill, lill-Kumitat Ekonomiku u Soċjali Ewropew, kif ukoll lill-parlamenti nazzjonali. 2. IMPLIKAZZJONI BAĠITARJA Il-proposta ma għandha l-ebda implikazzjoni għall-baġit tal-Unjoni. 2014/0132 (COD) Proposta għal DIRETTIVA TAL-PARLAMENT EWROPEW U TAL-KUNSILL li tħassar id-Direttiva tal-Kunsill 93/5/KEE tal-25 ta' Frar 1993 dwar assistenza lill-Kummissjoni u koperazzjoni mill-Istati Membri fl-eżami xjentifiku ta' kwistjonijiet dwar l-ikel (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu, Wara li kkunsidraw il-proposta tal-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[8], Filwaqt li jaġixxu skont il-proċedura leġislattiva ordinarja, Billi: (1) Fil-qafas tal-Programm dwar l-Idoneità u l-Prestazzjoni tar-Regolamentazzjoni (REFIT) il-Kummissjoni ntrabtet li tiżgura qafas regolatorju sempliċi, ċar, stabbli u prevedibbli għan-negozji, għall-ħaddiema u għaċ-ċittadini. (2) Id-Direttiva tal-Kunsill 93/5/KEE[9] kellha l-għan li tiżgura t-tmexxija bla intoppi tal-Kumitat Xjentifiku dwar l-Ikel billi tippromwovi l-appoġġ xjentifiku lil dak il-Kumitat mingħand l-Istati Membri u toħloq koperazzjoni mal-korpi nazzjonali rilevanti dwar kwistjonijiet xjentifiċi fejn tidħol is-sikurezza tal-oġġetti tal-ikel. (3) Skont ir-Regolament (KE) Nru 178/2002 tal-Parlament Ewropew u tal-Kunsill[10], il-kompiti tal-Kumitat Xjentifiku dwar l-Ikel imsemmija fid-Direttiva 93/5/KEE ħadithom l-Awtorità Ewropea dwar is-Sigurtà fl-Ikel (l-EFSA) u attwalment jipprevedihom ir-Regolament (KE) Nru 178/2002. (4) Id-Deċiżjoni tal-Kummissjoni 97/579/KE[11] li tistabbilixxi l-Kumitat Xjentifiku dwar l-Ikel tħassret bid-Deċiżjoni tal-Kummissjoni 2004/210/KE[12]. (5) Skont ir-Regolament (KE) Nru 178/2002, l-EFSA saret ukoll il-korp kompetenti li jippromwovi l-koperazzjoni xjentifika mal-Istati Membri u mal-korpi nazzjonali rilevanti li jaħdmu fl-oqsma relatati mal-missjoni tal-EFSA. B'mod partikolari, l-Artikolu 22 tar-Regolament (KE) Nru 178/2002 jipprovdi li l-EFSA għandha taġixxi f'koperazzjoni mill-qrib mal-korpi kompetenti tal-Istati Membri u li l-Istati Membri għandhom jikkoperaw mal-EFSA biex ikun żgurat li titwettaq il-missjoni tagħha. (6) Għaldaqstant id-Direttiva tal-Kunsill 93/5/KEE skadiet u għandha titħassar. ADOTTAW DIN ID-DIRETTIVA: Artikolu 1 Tħassret id-Direttiva tal-Kunsill 93/5/KEE. Artikolu 2 L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva sa mhux aktar tard minn [last day of the 12th month following publication of this Directive in the Official journal of the European Union]. Lill-Kummissjoni, l-Istati Membri għandhom jgħaddulha minnufih it-test ta' dawk id-dispożizzjonijiet li jirreferu għal din id-Direttiva jew li jkollhom magħhom din ir-referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir din ir-referenza. Lill-Kummissjoni, l-Istati Membri għandhom jgħaddulha t-test tad-dispożizzjonijiet ewlenin tal-liġi nazzjonali li jaddottaw fil-qasam kopert b'din id-Direttiva. Artikolu 3 Din id-Direttiva tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea. Artikolu 4 Din id-Direttiva hi indirizzata lill-Istati Membri. Magħmul fi Brussell, Għall-Parlament Ewropew Għall-Kunsill Il-President Il-President [1] COM(2012)746 final. [2] Id-Deċiżjoni tal-Kummissjoni 74/234/KEE tas-16 ta' April 1974 dwar it-twaqqif ta' Kumitat Xjentifiku dwar l-Ikel (ĠU L 136, 20.5.1974, p. 1). [3] Id-Deċiżjoni tal-Kummissjoni 95/273/KE tas-6 ta' Lulju 1995 dwar it-twaqqif ta' Kumitat Xjentifiku dwar l-Ikel (ĠU L 167, 18.7.1995, p 22). [4] Id-Deċiżjoni tal-Kummissjoni 97/579/KE tat-23 ta' Lulju 1997 li tistabbilixxi Kumitati Xjentifiċi fil-qasam tas-saħħa tal-konsumatur u s-sikurezza tal-ikel (ĠU L 237, 28.8.1997, p. 18). [5] Ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1). [6] Id-Deċiżjoni tal-Kummissjoni 2004/210/KE tat-3 ta' Marzu 2004 li twaqqaf Kumitati Xjentifiċi fil-qasam tas-saħħa tal-konsumatur, is-saħħa pubblika u l-ambjent (ĠU L 66, 4.3.2004, p. 45). [7] ĠU C 369, 17.12.2011, p. 14. [8] ĠU C […], […], p. […]. [9] Id-Direttiva tal-Kunsill 93/5/KEE tal-25 ta' Frar 1993 dwar assistenza lill-Kummissjoni u koperazzjoni mill-Istati Membri fl-eżami xjentifiku ta’ kwistjonijiet dwar l-ikel (ĠU L 52, 4.3.1993, p. 18). [10] Ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1). [11] Id-Deċiżjoni tal-Kummissjoni 97/579/KE tat-23 ta' Lulju 1997 li tistabbilixxi Kumitati Xjentifiċi fil-qasam tas-saħħa tal-konsumatur u s-sikurezza tal-ikel (ĠU L 237, 28.8.1997, p. 18). [12] Id-Deċiżjoni tal-Kummissjoni 2004/210/KE tat-3 ta' Marzu 2004 li twaqqaf Kumitati Xjentifiċi fil-qasam tas-saħħa tal-konsumatur, is-saħħa pubblika u l-ambjent (ĠU L 66, 4.3.2004, p. 45).